
Tabulka A – hodnotí náročnost tématu, nikoli zpracování

	
	Úroveň

	Hodnocení náročnosti tématu:
	

	                                                                                        
	nadprůměrná
	průměrná
	podprůměrná

	Teoretické znalosti
	x     
	
	

	Praktické zkušenosti
	x
	
	

	Sběr a zpracování podkladů a vstupních dat
	
	x
	

	Specifické nároky tématu (originalita, rozsah,
	
	x
	

	statistické zpracování dat, interpretace závěrů apod.)
	x
	
	


Tabulka B – hodnotí úroveň zpracování tématu
	
	Úroveň

	Kritéria hodnocení práce:
	

	
	nadprůměrná
	průměrná
	podprůměrná
	nelze hodnotit

	Splnění cíle práce
	x
	
	
	

	Samostatnost při zpracování
	x
	
	
	

	Metodologická kvalita postupu 
	x
	
	
	

	Úroveň teoretické části 
	x
	
	
	

	Práce s literaturou (citace)
	
	x
	
	

	Úroveň analytické části 
	x
	
	
	

	Adekvátnost použitých metod
	
	x
	
	

	Úroveň návrhu  řešení  (realizace)
	x
	
	
	

	Jazyková úroveň práce 
	
	           x
	
	

	Formální úroveň  (text, grafy, tabulky)
	x
	
	
	

	Přehled literatury (rozsah, kvalita)
	
	x
	
	

	Jiné kritérium (novost,  přínos praxi)
	x
	
	
	


Připomínky a otázky k obhajobě:

Teoretická práca Lukáša Tomeka je nielen dokumentom umožňujúcim hlbší výklad bakalárskeho filmu: Vypasený rok. Filmu, ktorý rozpráva o mladomanželskom páre, obývajúcom samotu, kde milujúca manželka, v bezhraničnej túžbe nasýtiť svojho večne hladného muža, siahne až ku krajným metódam. A tak v kraji štvrťročne, bez stopy, zrazu začnú miznúť ľudia. Nezvestným sa stane poštár, podomový obchodník s kuchynským riadom, ba dokonca aj skupina cudzincov. Naopak, na stole pustého hospodárstva sa pravidelne začnú objavovať väčšie a väčšie porcie jaterníc...

Táto teoretická bakalárska práca približuje aj to, čo sa odohrávalo tak povediac „mimo obraz“. Od peripetie hľadania námetu až po odhalenie Know How celej výroby. To ju robí mimoriadne pútavou.  Častokrát odkrýva „priemyselné tajomstvá“, ktoré by si možno „konkurencia“ nechala pre seba. Klobúk dole pred takouto úprimnosťou! Jazyk práce je zrozumiteľný, výstižný a jasný, porozumie mu aj človek, ktorý nepracuje priamo v odbore. Dozvedáme sa tu o literárnom a výtvarnom hľadaní príbehu, jednotlivých charakterov a reálii. Práca je dôsledne logicky a chronologicky rozdelená do prehľadných kapitol, text je ilustrovaný obrázkami jednotlivých krokov technologického postupu. Predpísaný rozsah je dodržaný. Možno práve zo strachu z prílišného rozkošatenia textu autor nezabieha do dôkladnejšieho recherché témy: Jedlo v jednotlivých žánroch filmového a výtvarného umenia. Škoda, pretože práve toto poznanie by vyprovokovalo režiséra a animátora Lukáša Tomeka k rozohratiu gagov vnútrozáberovej hry jeho bakalárskeho filmu. Bližšie o tomto nedostatku píšem v oponentskom posudku praktickej bakalárskej práce. 
V texte iba pár krát zaúradoval „tlačiarenský škriatok“:
Preklepy: strana číslo 12. Inspiroval jsem se nerovozitou...“

Strana 17.: ...výsdledný film vypadat

Strana 24.: Dovednosti, které jsem nabrali..
.
Predloženú prácu odporúčam prijať a navrhujem ohodnotiť známkou  B – velmi dobře
Moje otázky smerujú k doplneniu problematických miest teoretickej a praktickej práci: 
V ktorých filmových a výtvarných dielach sme sa stretli s témou jedla?

Ako prebieha výstavba filmového gagu?

Prečo ste rezignovali na dvojjazyčnú verziu titulkov?
Návrh klasifikace  
B – velmi dobře
V Zlíne   dne 3.VI. 2010

Už pri úvodných titulkoch vidíme, že autor zatiaľ počíta len s domácimi divákmi. Oproti svojim kolegom a kolegyniam, ktorí (na rozdiel od Járy Cimrmana) nenachádzajú v češtine dostatok slov alebo slovných hračiek na vyjadrenie názvu svojho umeleckého diela, a film označujú iba anglickým názvom, Lukáš Tomek nepoužíva ani školou predpísané anglické preklady. Je to škoda, pretože sa takto vopred oberá o zahraničné publikum. Najmä, ak je film prestrihávaný na jednotlivé kapitoly podľa ročných období, ktoré sú vždy predznačené českým titulkom. Do duše diváka, ktorý  ho nedokáže prečítať,  sa chtiac - nechtiac vkradne nutkavá myšlienka, že mu čosi nesmierne dôležité uniká. Pevne verím, že patriot Lukáš Tomek chystá aj zahraničnú verziu. Veď osobná účasť na festivaloch je ten najlacnejší a najpohodlnejší spôsob, ako sa dá spoznať svet.

Film humorným spôsobom rozpráva príbeh verne milujúcej oddanej mladomanželky, ktorá  chce zahnať svojmu baňatému mužíčkovi večne neutíchajúci hlad. Postupne sa ale aj z nej stáva bulimička, ochotná k čomukoľvek, čo uspokojí  túžbu sa nasýtiť...


Film je nádherne výtvarne graficky štylizovaný, so zmyslom pre autentické reálie, ktoré príbeh dobovo, generačne i regionálne presne vymedzia. Divák si veľmi rýchlo v ňom nájde svoje miesto. Či už ako nenažraný tatko, alebo ako syn, či dcéra, ktorý má takýto rodičovský pár denne doma, alebo nebodaj (v čo dúfam) aj ako milujúca manželka, ochotná a schopná splniť svojej ťažšej polovičke všetko, čo má na očiach a v žalúdku. Táto empatia je ale často zbytočne napádaná v neujasnenej dramaturgii príbehu, retardovaná úsporným herectvom, ktoré sa poddalo časovému stresu blížiaceho termínu odovzdania. Autor ku koncu práce rezignoval na vnútrozáberovú drobnohru. Stačí porovnať úvodnú sekvenciu príjazdu na statok s koncovými zábermi prichádzajúcich cudzincov. Absentujúca predohra drobných gagov psychicky nenaladí nepripraveného diváka na záverečnú pointu. V priebehu filmu má problém  bližšie identifikovať žáner, empaticky sa vcítiť do vedľajších postáv. Absenciu animačnej drobnohry sa autor a strihač snažia „vypeniť“ dlhšími výdržami (i keď oživenými chvejúcimi sa slučkami). Napríklad dlhá pauza s chipsami (paradoxne práve toto je jediný anglický nápis vo filme). Tieto prestávky namiesto dramatizácie dej skôr retardujú. Darmo, ako povedal Theo van Doesburg: „Boh je ukrytý v maličkostiach!“. Sú to ony, ktoré robia hranicu medzi víťaznými dielami a tými ostatnými (v reklamnej praxi označovanými ako „bežné“). Poďme sa teda bližšie pozrieť na tieto detaily: 

Pri budovaní dramatickej krivky sa mi zdá kontraproduktívne predznačenie vraždy poštára v titulku prvej kapitoly. Alebo to má byť  jarné blato, a len ja som ho videl ako čiernu krv? Veď blato je typické skôr pre neskorú jeseň. Jar by som symbolizoval skôr kvetinami. Diváka takto oberáme o detektívnu hru postupne odhaľovať, čo že sa to divné  v tomto hniezdočku lásky vlastne deje? Chýba tu hra s drobným „dôkazovým materiálom“, ktorý by postupne v našom poznaní zmenil koketujúcu nevernú nevestu späť v milujúcu manželku, nebezpečnú pre všetkých okoloidúcich. Drobný dôkazový materiál, ktorý by usvedčoval páchateľku aj napriek absencii mŕtvoly (napríklad zvuk bicyklového zvončeka pri odgrgnutí po poštárskej klobáse, utretie úst kravatou dílera, zlaté zuby z nábojov po mafiánoch, či servítky spravené z fotografií zjedených turistov). Je to zrejme spôsobené tým, že usadlosť nepatrí do revíru poručíka Colomba.

Nedostatok zahrievacích gagov (okrem svižného vydareného začiatku), je v kontraste s autorovým tvrdením v teoretickej explikácii na strane 11., kde píše: „Blízky je mi i morbidní humor, který jsem zakomponoval do příběhu také.“  

Charakteristika vedľajších postáv.

Profesor František Jurišič svojim študentom vždy kladie na srdce: „V animovanom filme musí byť čo najskôr jasné: Kto to je a Čo robí?“ Tu tomu tak nie je. Cudzinci vyzerajú ako mafiáni. Ak sú to turisti, tak mali byť ovešaní aparátmi, kamerami, pohodlne oblečení listovať brožovaným  turistickým sprievodcom,. Ak sú to gangstri (bodaj by!), tak práve tu by sa našlo miesto pre drobné fóriky! Čo všetko by gagovo poskytovali púzdra na husle obsahujúce bubienkové samopaly, tmavé spoločenské obleky s ukrytou súpravou nožov, či malým muničákom. Navyše zabitie ozbrojených zlosynov považuje publikum za zvlášť cennú trofej.

Natíska sa otázka, má byť divákovi ihneď jasné, že návštevníci statku boli zjedení? Podľa explikácie asi áno. Citujem stranu 20.: „ Charaktery pošťáka, prodavače hrnců a návštěvníků z ciziny jsem vytvořil tak, aby jich divákovi nebylo líto při zjištění, že padli za oběť zabijačkám, skončili v hromade jitrnic a nakonec i v žaludku nenasytného páru.“ Tu vidím základný problém filmu. Vytesnili sme diváka z hry. Darmo, vymyslieť kvalitný mord, dá riadnu námahu. Čiastočne to napráva lesť mladej panej, ako láka svoje obete. Pritom už aj tu viac pracujú archeotypy ako samotná animácia. Veď nadržaný poštový doručovateľ ani len okom nemrkne po koketujúcej mladej panej! Hľadí kdesi dole, dúfam, že do zeme. A čo tak nechať dílera zažonglovať super hrncami? Žena by si mohla poťažkať panvicu, vyskúšať si forhand a backhand, aby smrť v stodole prišla rýchlo a hlavne bez zbytočného kriku. Krajinou by sa nieslo iba zazvonenie panvice...Vôbec, zvuková stránka filmu si nekladie vyššie méty, ba dokonca úplne ruchova absentuje a preto nenasýti divákov hlad po emóciach. Spomeňme si na záver francúzskej hranej komédie Tetovaný: Vo veľkom celku exteriéru zámku počujeme Funesov monológ a potom už len výkriky vládnej delegácie padajúcej do hladomorne. Divák už zákernú šmykľavku dvakrát videl, všetko si vie predstaviť, netreba nič ukazovať, lebo i bez videného sa celá kinosála otriasa smiechom. 

To že mladomanželský pár prešiel obdobím pôstu hovorí iba titulok: Zima. Češtiny neznalý divák môže mať mylný dojem, že manželia sa zvíjajú od bolesti z prepchaného brucha. Prečo im neovísajú prázdne kručiace žalúdky? Ako vtipne by sa to dalo nakresliť... 

V kreslenom filme sa nemusíme až tak báť morálneho odsúdenia autora publikom. Na rozdiel od hraného filmu, kresleného „pandrláka“ dokáže zabiť iba guma, mlynček na klobásy je na to prikrátky. Prečo teda autor robí hneď z manželky nebezpečnú piraňu (veď pritom spočiatku jaternice iba decentne ochutnáva, všetko predsa robí len a len pre blaho svojho milovaného mužíčka)?  A prečo zároveň jej obete v nás nemajú vzbudiť súcit? Koho máme odsúdiť, komu máme fandiť?  Našťastie dramaturgickú odpoveď na túto schizofrenickú otázku prinesie pointa. Nenásytný pár sa chystá na detičky zo školského autobusu... 

Škoda že  práve tento posledný záber približujúceho sa školského autobusu je strihnutý proti osi. Navyše ide zprava doľava, teda sa vracia. Čo tak ho zrkadlovo prevrátiť? 

Ako som už v úvode spomínal, film je nesmierne citlivo výtvarne spracovaný. Autor sa snaží eliminovať strojovú dokonalosť počítačovej techniky pomocou ručnej jednookienkovej animácie. Vďaka starostlivo vybranému vektorovému programu sa vyhol odhaleniu pri digitálnych nájazdoch, kde „bežná“ konkurencia, často pracujúca s bitmapami, skončí v kostrbatom digitálnom schodisku. Lukáš Tomek dokonca výtvarne využíva to, čo ešte nie tak dávno, bolo postrachom animátorov  našej generácie: tiene vrhnuté jednotlivými plôškami! Všetky výtvarné ingrediencie sú vážené na lekárnických váhach. Sú temer ako homeopatiká. Ich blahodárne účinky vnímame iba podprahovo. Podobne citlivý je aj prístup k typografii titulkov. Nádherný je animovaný dĺžeň v podobe pary. Ešte raz: Škoda, že nie sú dvojjazyčné!

Pri hodnotení sa dostávam do dilemy. Bakalár by mal byť v prvom rade profesionál v oblasti charakterovej animácie. Tá tu určite nie je na výbornú. Snáď ho môže čiastočne ospravedlniť fakt, že v zimnom semestri bol na stáži vo Fínsku, jednoducho to lepšie nestihol.  Na druhej strane autor ukázal svoje kvality výtvarníka, typografa a čiastočne aj režiséra na úrovni zdatného magistra. 

Verím, že Lukáš Tomek sa k filmu ešte vráti, vyšperkuje ho a vytvorí zahraničnú festivalovú verziu. Ak nie, tak ho zožeriem!!!  

Otázka:

Ako máte autorsky ošetrenú hudbu Bobana Markoviča a Karandila orchester?
Návrh klasifikace  
B – velmi dobře 

V Zlíne   dne  3.VI. 2010 

